text: Súria consolidarà dues façanes del castell i obrirà un nou pas cap al sobreabsis de l'església - Regió7
  L'Ajuntament ja ha tret a licitació el projecte per un valor de 229.006 euros, i comptarà amb subvencions de la Generalitat i la Diputació
  Súria | 17·05·22 | 19:50 | Actualitzat a les 20:13
  Una imatge del castell de Súria ARXIU | SALVADOR REDÓ
  L'Ajuntament de Súria ha tret a licitació un projecte d'obres per consolidar dues façanes del castell i obrir un enllaç entre el clos del castell i el sobreabsis de l'Església del Roser. Els objectius principals d'aquesta actuació són la millora de la conservació, posar en valor diferents elements patrimonials i avançar en la connectivitat d'aquests edificis del Poble Vell.
  Les obres afectaran les façanes oest i sud del castell, malmeses per l'envelliment i el pas del temps, i la façana nord de l'Església del Roser, que delimita l'espai del clos del castell. També es preveu actuar a la coberta de l'antic absis del temple i a la rampa d'accés al recinte del castell. En total, l'actuació afectarà una superfície de 591m2 de façana i 39m2 d'absis.
  El projecte ha estat redactat per l'arquitecta experta en patrimoni Clàudia Sanmartí Martínez per encàrrec de la Diputació de Barcelona, a través del Servei de Patrimoni Arquitectònic Local (SPAL). El projecte s'inclou en el pressupost municipal de 2022, amb un cost de licitació de 229.006 euros, IVA inclòs. El finançament comptarà amb ajuts de la Diputació de Barcelona i de la Generalitat.
  El castell de Súria està declarat com a Bé Cultural d'Interès Nacional (BCIN) per la Generalitat. L'Església del Roser consta dins l'Inventari del Patrimoni Cultural de Súria.